Batman (1989)

***Batman*** er en amerikansk actionthriller og film noir fra 1989 regissert av Tim Burton. Filmen handler om superhelten Batman som må stanse de vanvittige planene til en skurk som går under navnet Jokeren. Hovedrollen som Batman spilles av Michael Keaton, mens andre sentrale roller spilles av Jack Nicholson og Kim Basinger. Filmen er svært estetisk i sin stil, noe som forøvrig innbrakte den en Oscar.

*Batman* ble en meget stor publikumssuksess, spesielt i USA, men ikke i Norge.

## Handling
Niåringen Bruce Wayne blir vitne til det brutale drapet på sine foreldre. Fra da av bestemmer han seg for å vie sitt liv til å bekjempe ondskapen. Takket være pengene han har arvet, har han sterk nok økonomi til å kunne bekjempe kriminalitet på de mest dramatiske og oppfinnsomme måter. Byen han lever i, Gotham City, har utviklet seg til å bli et mørkt, uhyggelig tilfluktssted for kriminelle, styrt av den korrupte sjefen Carl Grissom, og terrorisert av en morder kjent som The Joker. Den mystiske maskerte helten Batman gjør inntog i Gotham og gjør livet surere for de kriminelle. Journalisten Vicki Vale forsøker å finne ut sannheten bak den nye maskerte helten

## Om filmen

### Popularitet og økonomi
*Batman* ble svært populær, spesielt i USA. Den innbrakte 411,3 millioner dollar på verdensbasis, hvorav 251 millioner i USA. Den ble den tredje mest innbringende filmen på verdensbasis i 1989 og den mest innbringende i USA. 

Produksjonskostnadene var på 35 millioner dollar.

Filmen ble ingen suksess i Norge, til tross for en relativ massiv reklamekampanje for filmen. Bare etter tre uker ble den tatt av plakaten på de store kinoene i Norge. Kinodirektør Ingeborg Moræus Hanssen mente at filmen ble totalt misforstått i Norge.

### Anmelderne
Den ble forholdsvis godt mottatt av de amerikanske kritikerne, noe som gjenspeiles i at den har fått 72 % på Rotten Tomatoes og 69 % på Metacritic. Den amerikanske filmanmelderen Roger Ebert gav den 2 av 4 stjerner, mens Leonard Maltin har gitt den 2,5 av 4 stjerner.

De norske anmelderne var ikke like begeistret. ''VGs'' anmelder gav den terningkast tre og beskrev den som en «brutal og dyster actionfilm». ''Aftenspostens'' Per Haddal mente den ikke levde opp til den populariteten den hadde i USA og skrev at: «Batman er svært fragmentarisk. Løse intrigetråder slenger, noen ganger slår de tilskueren hardt i ansiktet. Det legges opp til effekter som aldri avleveres. De fleste vil kalle det slurv, andre vil forklare det med at dette er hentet fra psykologiens mest rotete mørkeloft eller fra skrekkromantikkens raritetskabinett». Nettestedet CINERAMA gav den terningkast seks i 2009 og skrev: «Jack Nicholsons versjon av Joker er en paradeoppvisning som stjeler nesten hele filmen, den tette, harde historien og den økonomiske og treffsikre dialogen og ikke minst Anton Furts mørke, stormannsgale, gotiske mareritt av en storby».

### Priser
Filmen ble tildelt en Oscar for beste dekorasjon. Den vant også en Grammy, en Saturn Award, en Brit Awards og en BMI Film Music Award.

### Annet
Filmen hadde førpremiere i Oslo den 2. oktober 1989 med spesielt inviterte. Ordinær premiere var 5. oktober.

## Skuespillere

## Referanser


## Eksterne lenker
*